楊梅
作者：項安世
朝代：宋

paragraphs: 吾家里曲修家木，葉如海桐實如穀。
聞名謂是金作丸，見面恍驚珠奪目。
直將甘軟換嚴酸，坐使筠籠薦金屋。
越山五月垂垂雨，鼎實無聲渠甚武。
雕盤供蜜漬中乾，犀筯下鹽蘇齒楚。
蔗糖煎實茗煎仁，枯腊猶堪詫兒女。
稜梅一種腰如束，歲歲年年官所錄。
城中貴買誰得知，城外賤科人自哭。
君不見瀘戎荔子翠眉須，從來尤物非人福。